Lars Lagerbäck: – Jeg skal ta en skikkelig prat med Høgmo
– Jeg har sittet med Nils Johan Semb og Frode Grodås noen dager og har satt opp ei liste på nesten 40 navn som er mer eller mindre landslagsaktuelle, forteller en sprudlende svenske når vi møter ham på Norges Fotballforbund onsdag ettermiddag. – I tillegg skal jeg også ta en prat med Leif Gunnar Smerud for å høre litt mer om U-laget. Men jeg tror kanskje vi har de aktuelle spillerne derfra på listen allerede. Lars Lagerbäck forteller at han har kjent den tidligere landslagssjefen Per-Mathias Høgmo i mange år. De kommer til å møtes i nær fremtid. Les også: Lagerbäck overbeviste Bratseth på 28 minutter. – Foreløpig har vi bare hatt kontakt på sms. Men vi er enige om å treffes. Vi skal ta en skikkelig prat. Jeg vil gjerne høre hvilke tanker Per-Mathias har, sier Lagerbäck om sin forgjenger. – Får du et mindre støtteapparat enn det Høgmo hadde? – Jeg har ikke telt, men jeg tror den kommer til å bli noe mindre. Lars Lagerbäck er klar på at han i hvert fall ikke kommer til å ha noen mental trener, og han er også bestemt på at hans assistent skal være en nordmann. Les også: Lagerbäck om lønnen: – Ser du internasjonalt, tjener jeg ekstremt dårlig – Det er dels egoistisk at det skal være en nordmann. Jeg kan ikke den norske ligaen 100 prosent, selv om jeg kjenner mange innen forbundet. Men når det er en utenlandsk landslagstrener, synes jeg at resten av apparatet skal være så mye innenlandsk som mulig. Lagerbäck vil ikke avsløre noen navn ennå. Are Hokstad fortsetter som landslagslagets administrative sjef, og Svein Graff fortsetter som mediesjef. Men de som skal styre fotballen, sier han foreløpig ikke noe om. Men ett unntak: hans tidligere assistenttrener Roland Andersson. Les også: Lagerbäck liker ikke snakk om underholdende fotball – Det er en mulighet for at Roland blir en del av analyseapparatet. Men det avhenger av en del ting. – Jeg håper å ha støtteapparatet klart denne uken, så vi kan kommunisere det ut neste uke. Blant mange som er nevnt som Lagerbäck-assistenter er Per Joar Hansen, Leif Gunnar Smerud, Brede Hangeland, Kjetil Rekdal, Tom Nordlie og Steinar Nilsen. Lagerbäck opplyser at hans nye team kan komme til å inneholde navn som også var i det gamle regimet. (Slik reagerer landslagssjefen på de positive tilbakemeldingene fra det norske folk. Saken fortsetter under videoen.) Les også: Assistent-jakten: Perry drakk kaffe med Lagerbäck sist helg – Vil du prioritere kortsiktig suksess eller langsiktighet for landslaget? – Resultat har alltid prioritet, men man skal alltid ha en liten tanke på fremtiden i denne jobben. Men jeg synes alltid det skal være en liten åpning i troppen for lovende spillere. – Rekker du å forberede deg nok til Nord-Irland-kampen? – Sånn er det, og vi jobber steinhardt for å gjøre best mulig ut av det. Hvis jeg skulle ønske, skulle jeg gjerne ha hatt en treningsmatch først. Det er første gang jeg som landslagstrener går rett inn i en konkurransekamp. PS: Norge møter Nord-Irland i VM-kvalik 26. mars.
Lars Lagerbäck har laget en liste med 40 navn på spillere som er aktuelle for hans første landslagstropp.